Verlate motor lei tot gru-vondsArgieffoto: SAPD/Facebook Polisiebeamptes het Donderdagaand ŉ gru-vonds gemaak toe hulle na ŉ toneel ontbied is waar ŉ motor verlate langs ŉ pad in Muldersdrift gevind is. Ao. Matome Masedi, woordvoerder van die polisie, het gesê die polisie is omstreeks 20:00 na Pretoriaweg in die Nooitgedacht-gebied ontbied waar ŉ Suzuki-voertuig langs die pad gelos is. “Die beamptes was verras om te vind die motor was nie gesluit nie al was daar waardevolle items binne-in,” het Masedi gesê. Toe beamptes die kattebak van die voertuig oopmaak, het hulle die liggaam van ŉ 50-jarige vrou daarin gevind. Dit is nie duidelik hoe sy dood is nie. Volgens die privaat veiligheidsmaatskappy, Drift Reaction, het een van hul veiligheidsbeamptes die voertuig Donderdag omstreeks 16:00 naby ŉ begraafplaas in die gebied opgemerk. Toe hy ŉ halfuur later terugkeer, was die voertuig weg. Hy het die voertuig later die aand weer opgemerk, waar dit hierdie keer langs die pad gestaan het en het die polisie ontbied. ŉ Saak van moord word ondersoek. Niemand is nog in hegtenis geneem nie.